Sent søndag aften blev der sat ild til flere containere i Aalborg Øst. Politiet mistænker en flok unge for at stå bag.

Søndag aften blev der sat ild til tre containere på Saltumvej, Blåkildevej og Smedegårdsvej i Aalborg Øst. Den første anmeldelse kom 23.04 og den sidste 23.29. - I anmeldelserne får vi at vide, at der er tale om en gruppe unge på 10 - 12 stykker, men da vi kommer der ud får vi kun fat i fire af dem i området. Der har vi efterfølgende så haft fat i deres forældre også, fortæller vagtchef Jess Fallberg fra Nordjyllands Politi. De fire unge er i alderen 14 til 17 år. Ifølge Jess Fallberg er brandene sandsynligvis blevet antændt med fyrværkeri, men de unge politiet havde kontakt med, havde ikke noget fyrværkeri på sig. Ilden i containerne blev hurtigt slukket igen.